## Pravila kojima se uređuju prava i dužnosti promatrača u promatranju izbornog postupka na izborima članova u Europski parlament iz Republike Hrvatske te prava i obveze izbornih tijela

### NN 31/2013 (13.3.2013.), Pravila kojima se uređuju prava i dužnosti promatrača u promatranju izbornog postupka na izborima članova u Europski parlament iz Republike Hrvatske te prava i obveze izbornih tijela

DRŽAVNO IZBORNO POVJERENSTVO REPUBLIKE HRVATSKE

558

Na temelju članka 77. Zakona o izboru članova u Europski parlament iz Republike Hrvatske (»Narodne novine«, broj 92/10 i 23/13), Državno izborno povjerenstvo Republike Hrvatske donosi

PRAVILA

KOJIMA SE UREĐUJU PRAVA I DUŽNOSTI PROMATRAČA U PROMATRANJU IZBORNOG POSTUPKA NA IZBORIMA ČLANOVA U EUROPSKI PARLAMENT IZ REPUBLIKE HRVATSKE TE PRAVA I OBVEZE IZBORNIH TIJELA

1. PRAVO PROMATRANJA

Pravo promatranja izbornog postupka na izborima članova u Europski parlament iz Republike Hrvatske, imaju:

– političke stranke,

– birači koji su predložili kandidacijske liste grupe birača,

– nevladine udruge i

– međunarodne organizacije koje djeluju u Republici Hrvatskoj.

2. IZBORNA TIJELA

Izborna tijela čiji su rad ovlašteni promatrati promatrači iz točke I. ovih Pravila su Državno izborno povjerenstvo Republike Hrvatske (u daljnjem tekstu: Državno izborno povjerenstvo), općinska, gradska i županijska izborna povjerenstva, Gradsko izborno povjerenstvo Grada Zagreba te birački odbori.

3. DOZVOLA ZA PROMATRANJE

3.1. Promatrač kojeg je odredila politička stranka

Promatrač kojeg odredi politička stranka dužan je izbornom tijelu čiji rad promatra predočiti potvrdu političke stranke koja ga je odredila. Potvrdu izdaje i potpisuje osoba ovlaštena za zastupanje političke stranke odnosno opunomoćenik kojega ta osoba ovlasti.

Nakon što je izbornom tijelu promatrač predočio potvrdu političke stranke, predsjednik ili zamjenik izbornog tijela uručit će promatraču službenu iskaznicu.

3.2. Promatrač kojeg odrede birači koji su predložili kandidacijsku listu grupe birača

Promatrač kojeg odrede birači koji su predložili kandidacijsku listu grupe birača dužan je izbornom tijelu čiji rad promatra predočiti suglasnost nositelja kandidacijske liste grupe birača.

Nakon što je izbornom tijelu promatrač predočio suglasnost nositelja kandidacijske liste grupe birača, predsjednik ili zamjenik izbornog tijela uručit će promatraču službenu iskaznicu.

3.3. Promatrač nevladine udruge

Zainteresirane nevladine udruge dužne su u roku od 30 dana od raspisivanja izbora zatražiti od Državnog izbornog povjerenstva Republike Hrvatske (u daljnjem tekstu: Državno izborno povjerenstvo), dozvolu za promatranje rada izbornih povjerenstava i biračkih odbora.

Obrazac zahtjeva za izdavanje dozvole dostupan je na internetskoj stranici Državnog izbornog povjerenstva – www.izbori.hr.

Uz zahtjev za izdavanje dozvole nevladina udruga je dužna dostaviti presliku izvatka iz Registra udruga, kako bi se utvrdilo da li je riječ o udruzi koja je registrirana kao udruga koja djeluje na području nezavisnog promatranja izbornih postupaka i/ili promicanja ljudskih i građanskih prava.

Odluku o zahtjevu nevladine udruge Državno izborno povjerenstvo će bez odgode dostaviti na adresu sjedišta udruge ili ovlaštenoj osobi udruge.

Najkasnije 20 dana prije održavanja izbora, nevladina udruga je dužna Državnom izbornom povjerenstvu dostaviti popis imena svojih ovlaštenih promatrača, kako bi Državno izborno povjerenstvo moglo pripremiti službene iskaznice za svakog ovlaštenog promatrača i najkasnije 3 dana prije dana održavanja izbora dostaviti ih u sjedište nevladine udruge.

Promatrač kojeg je odredila nevladina udruga kojoj je dopušteno promatranje izbora dužan je izbornom tijelu čiji rad promatra predočiti potvrdu nevladine udruge koja ga je odredila i službenu iskaznicu koju mu je izdalo Državno izborno povjerenstvo. U potvrdi se navodi broj i datum odobrenja koje je izdalo Državno izborno povjerenstvo za promatranje rada izbornog tijela, a izdaje ju i potpisuje osoba ovlaštena za zastupanje udruge, odnosno opunomoćenik kojega ta osoba ovlasti.

3.4. Promatrač kojeg je odredila međunarodna organizacija – strani promatrač

Promatraču kojeg je odredila međunarodna organizacija koja djeluje u Republici Hrvatskoj (u daljnjem tekstu: strani promatrač), status stranog promatrača utvrđuje Državno izborno povjerenstvo odobrenjem. Državno izborno povjerenstvo će stranom promatraču kojem je izdalo odobrenje za promatranje izdati i službenu iskaznicu.

Zahtjev za izdavanje odobrenja dostupan je na internetskoj stranici Državnog izbornog povjerenstva – www.izbori.hr.

Međunarodne organizacije koje djeluju u Republici Hrvatskoj za strane promatrače ili strani promatrači neposredno, dužni su u primjerenom roku prije održavanja izbora podnijeti zahtjev Državnom izbornom povjerenstvu za izdavanje odobrenja za promatranje, kako bi se najkasnije 3 dana prije održavanja izbora stranom promatraču mogla dostaviti službena iskaznica.

Strani promatrač kojem je od strane Državnog izbornog povjerenstva izdano odobrenje za promatranje i službena iskaznica, dužan je odobrenje i službenu iskaznicu predočiti izbornom tijelu čiji rad promatra.

4. PRAVA I OBVEZE PROMATRAČA

4.1. Promatračima je dopušteno pratiti:

– izbornu promidžbu,

– tiskanje i korištenje izbornog materijala,

– cjelokupan izborni postupak,

– postupak glasovanja,

– rad izbornih tijela i

– imati uvid u cjelokupan izborni materijal sve do proglašenja službenih konačnih rezultata izbora.

4.2. Promatraču koji promatra rad izbornog povjerenstva je dopušteno:

– nazočiti radu izbornog povjerenstva za vrijeme održavanja sjednica te upozoravati na uočene nepravilnosti,

– stavljati obrazložene primjedbe na rad izbornog povjerenstva u zapisnik o radu izbornog povjerenstva ili ih u pisanom obliku priložiti zapisniku o radu tog izbornog tijela, te zahtijevati potvrdu o danoj obrazloženoj primjedbi na rad izbornog povjerenstva,

– zahtijevati presliku ili prijepis zapisnika o radu izbornog povjerenstva čiji je rad promatrao te

– ima pravo biti nazočan primopredaji izbornog materijala biračkom odboru od strane izbornog povjerenstva.

4.3. Promatraču koji promatra rad biračkog odbora je dopušteno:

– nazočiti radu biračkog odbora od pripremanja biračkog mjesta prije njegova otvaranja, za vrijeme glasovanja, prebrojavanja glasačkih listića i utvrđivanja rezultata glasovanja te ispunjavanja zapisnika o radu biračkog odbora,

– stavljati obrazložene primjedbe na rad biračkog odbora u zapisnik o radu biračkog odbora ili ih u pisanom obliku priložiti tom zapisniku, te zahtijevati potvrdu o danoj obrazloženoj primjedbi na rad biračkog odbora,

– zahtijevati presliku ili prijepis zapisnika o radu biračkog odbora čiji je rad promatrao,

– dolaziti i odlaziti s biračkog mjesta, ne remeteći postupak glasovanja i rad biračkog odbora te

– ima pravo biti nazočan primopredaji izbornog materijala izbornom povjerenstvu od strane biračkog odbora nakon što su utvrđeni rezultati glasovanja.

4.4. Promatračima nije dopušteno:

– ometati rad izbornih tijela,

– odgovarati na eventualne upite birača na biračkom mjestu, a u slučaju da mu se birač obrati, dužan ga je uputiti na predsjednika biračkog odbora ili njegovog zamjenika,

– tonski ili video snimati rad izbornog tijela čiji rad promatra,

– nositi oznake, značke, fotografije, promotivni ili drugi materijal političkih stranaka odnosno kandidacijskih lista grupa birača ili samih kandidata, koji može utjecati na birače,

– na bilo koji drugi način aktivno ili pasivno utjecati na birače.

4.5. Promatrač je dužan:

– tijekom cijelog vremena praćenja izbornog postupka ili neke od radnji opisane u točkama 4.1., 4.2. i 4.3. ovih Pravila nositi vidljivo istaknutu službenu iskaznicu

4.6. Strani promatrači

Strani promatrači imaju sva prava i obveze opisane u točkama 4.1., 4.2., 4.3. i 4.5. ovih Pravila, osim prava

– stavljati obrazložene primjedbe na rad izbornog tijela u zapisnik o radu tog tijela ili ih u pisanom obliku priložiti zapisniku o radu te zahtijevati potvrdu o danoj obrazloženoj primjedbi na rad izbornog tijela.

5. PRAVA I OBVEZE IZBORNIH TIJELA

Izborna tijela (izborna povjerenstva i birački odbori) su dužna promatračima navedenim u točki I. ovih Pravila omogućiti praćenje i promatranje svog rada.

Izborno tijelo čiji se rad promatra ne smije isključiti promatranje, ali smije ograničiti broj promatrača, ako nedostatak prostora ili drugi neotklonjivi razlozi ne dopuštaju istovremeno promatranje svim promatračima. Političkim strankama, biračima koji su predložili kandidate, nevladinim udrugama i međunarodnim organizacijama mora se omogućiti da imaju najmanje po jednog promatrača na biračkom mjestu ili pri izbornom tijelu.

Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela je ovlašten naložiti njegovo udaljavanje.

Birački odbor će voditi računa da se glasovanje provede neometano, uz puno poštivanje tajnosti glasovanja i sigurnosti birača. Ako je nužno radi očuvanja reda i mira te radi nesmetanog odvijanja glasovanja, predsjednik biračkog odbora može zatražiti pomoć policije.

Predsjednik izbornog tijela ili njegov zamjenik je dužan primiti pisanu primjedbu promatrača, unijeti je u zapisnik o radu tog izbornog tijela ili je u pisanom obliku priložiti zapisniku i o tome, na zahtjev promatrača, izdati potvrdu.

6. STUPANJE NA SNAGU

Ova Pravila stupaju na snagu danom donošenja, a objavljuju se u »Narodnim novinama«.

Klasa: 013-08/13-14/02

Urbroj: 507/11-13-1

Zagreb, 11. ožujka 2013.

Predsjednik

Branko Hrvatin, dipl. iur., v. r.

Ostalo, NN 31/2013-558